钦定古今图书集成/历象汇编/岁功典/第049卷 > 《礼记》 > 月令
## 钦定古今图书集成/历象汇编/岁功典/第049卷 > 《礼记》 > 月令

仲夏之月，日在东井，昏亢中，旦危中。其日丙丁，其帝
炎帝，其神祝融，其虫羽，其音征，律中蕤宾，其数七，其
味苦，其臭焦，其祀灶，祭先肺。

〈陈注〉井东在未，鹑首之次，蕤宾午律，长六寸八十一分寸之二十六

〈陈注〉此记“午月”之候。

天子居明堂太庙，乘朱路，驾赤骝，载赤旗，衣朱衣，服
赤玉，食菽与鸡，其器高以粗，养壮佼。

〈陈注〉“明堂”，太庙南堂，当太室也。容体硕大，形容佼好者，择而养之，亦顺长养之令。

是月也，命乐师“修鼗鞞鼓，均琴瑟管箫，执干戚戈羽，
调竽笙。”簧饬钟磬柷敔。

〈陈注〉凡十九物，皆乐器也。以将用盛乐雩祀，故谨备之。

命有司为民祈祀山川百源，大雩，帝用《盛乐》。

〈陈注〉山者，水之源，将欲祷雨，故先祭其本源。雩者，吁嗟其声以求雨之祭。《周礼》女巫，凡邦之大裁，歌哭而请，亦其义也。帝者，天之主宰。盛乐，即鼗鞞以下十九物，并奏之也。

乃命百县，“雩祀百辟卿士有益于民者，以祈谷实。”

〈陈注〉“百县”，畿内之邑也。“百辟卿士”，谓古者上公句龙、后稷之类。

是月也，农乃登黍。天子乃“以雏尝黍羞，以含桃先荐
寝庙。”

〈陈注〉旧注以《内则》之雏为小鸟，此雏为鸡，未详孰是。含桃，樱桃也。

令民毋艾蓝以染，毋烧灰，毋暴布门闾毋闭，关市毋
索。

〈陈注〉蓝之色青，青者赤之母，刈之亦是伤时气。火之灭者为灰，禁之为伤火气暴。暴之于日。“布”者，阴功所成，不可以小功干盛阳也。“毋闭”，一则顺时气之宣通，一则使暑气之宣散。“索”者，搜索商旅匿税之物。时气盛大，人君亦体之，行宽大之政也。

《挺重囚》，益其食。

〈陈注〉“挺”者，拔出之义。

游牝别群则絷，腾驹班马政。

〈陈注〉季春，游牝于牧，至此妊孕已遂，故不使同群。

是月也，日长至，阴阳争，死生分。君子齐戒，处必掩身，
毋躁，止声色，毋或进，薄滋味，毋致和。节耆欲，定心气，
百官静，事无刑，以定晏阴之所成。

〈陈注〉夏至日长之极，阳尽午中，而微阴眇重渊矣，此阴阳争辨之际也。物之感阳气而方长者生，感阴气而已成者死，此死生分判之际也。刑，阴事也。举阴事则是助阴抑阳，故刑罚之事皆止静不行也。晏，安也。阴道静，故云“晏。”阴定而至于成，则循序而往，不为灾矣。

鹿角解，蝉始鸣。半夏生，木堇荣。

〈陈注〉此又言午月之候。

是月也，毋用火南方。

〈陈注〉“南方火位”，因其位而盛其用，则为微阴之害，故。

戒之

可以居高明，可以远眺望，可以升山陵，可以处台榭。
仲夏行冬令，则雹冻伤谷，道路不通，暴兵来至。行春
令，则五谷晚熟，百螣时起，其国乃饥。行秋令，则草木
零落，果实早成，民殃于疫。